Je Jehannins de Meges, fiz çay en arriers mons. Perron, de cel maisme leu, chevaliers, fay savoir à touz que je, pour mon evidant profit, non decehu, non contraint, ay vendu et quitté permaignablement, pour moy et pour les hoirs mons. Hombert, mon frere çay en arriers, chevalier, c’est à savoir Simonin, Jehannin, Oudet et Estevenet, mes nevours, tout ce que je et muydiz nevours poons et devons avoir en champs, en prel, en cultil, en chenevieres, et especialment tout ce que nous avons et poons avoir en la vile de Myeges, c’est à savoir dois la chacié dou Viez estant de Miges, venant per devant la maison à la Pelleteire tanque à mostier de Miges, et dois ledit mostier tanque à champ qui est apelez champ de l’Espine, et dois ledit champ tanque à l’aigue de l’estant dessusdit, à noble baron Jehan de Chalon, signour d’Allay, et à ses hoirs, pour trente et trois livres d’estevenois bons et loiaux, lesquex je ai eu et receu doudit Jehan en bons deniers nombrez... En tesmoing de laquel chose, j’ay requis et fait mettre en ces lettres le seal le noble baron mons. Gauchier, chevalier, signour de Chestelvilain... Ce fut fait et doné en l’an de Nostre Signour corrant par mil CC octante et un, ou mois d’octouvre.